钦定古今图书集成/历象汇编/历法典/第097卷 > 观天器铭 明英宗
## 钦定古今图书集成/历象汇编/历法典/第097卷 > 观天器铭 明英宗

粤古大圣，体天施治，敬天以心，观天以器。厥器维何？
璿玑玉衡。玑象天体，衡审天行，历世更代，垂四千祀，
沿袭有作，其制寝备。即器而观，六合外仪，阳经阴纬，
方位可稽。中仪三辰，黄赤二道，日月暨星，运行可考。
内仪四游，横箫中贯，南北西东，低昂旋转。简仪之作，
爰代玑衡，制约用密，疏朗而精。外有浑仪，反而观诸，
‘上规下矩，度数干隅。别有直表，其崇八尺。分至气序，
考景咸得。县象在天，制器在人。测验推步，靡忒毫分。
昔作今述，为制弥工。既明且悉，用将无穷。惟君勤民，
事天首务。民不失宁，天其予顾。政纯于人，天道以正。
勒铭斯器，以励予敬’。